REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/64-20

24. februar 2020. godine

B e o g r a d

ZAPISNIK

107. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 24. FEBRUARA 2020. GODINE

Sednica je počela u 9,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Momo Čolaković, Miljan Damjanović i Zoltan Pek.

Sednici su prisustvovali zamenici članova Odbora: Tanja Damnjanović Tomašević (zamenik Veroljuba Arsića) i Đorđe Milićević (zamenik Dušana Bajatovića).

Sednici nisu prisustvovali članovi Odbora: Milorad Mirčić, Aleksandar Stevanović, Goran Ćirić, Milorad Mijatović, Milan Lapčević i Vojislav Vujić, kao ni njihovi zamenici.

Sednici su prisustvovali predstavnici i poverenici Vlade: Slavica Savičić, državni sekretar u Ministarstvu finansija, Zoran Gašić, v.d. direktor Uprave za igre na sreću, Ana Tripović, v.d. direktor Uprave za javni dug i Nataša Milić, direktor Republičke direkcije za vode.

Na predlog predsednika, Odbor je jednoglasno (9 glasova „za“) utvrdio sledeći

D n e v n i r e d:

- Usvajanje zapisnika sa 106. sednice Odbora;

1. Razmatranje Predloga zakona o igrama na sreću, koji je podnela Vlada (broj 011-225/20 od 6. februara 2020. godine), u načelu;

2. Razmatranje Predloga zakona o potvrđivanju Ugovora o zajmu (Program za otpornost na klimatske promene i navodnjavanje u Srbiji – faza I) između Republike Srbije i Evropske banke za obnovu i razvoj, koji je podnela Vlada (broj 011-176/20 od 31. januara 2020. godine);

3. Razmatranje Predloga zakona o potvrđivanju Konvencije o međunarodnom ostvarivanju izdržavanja dece i drugih članova porodice, koji je podnela Vlada (broj 011-90/20 od 20. januara 2020. godine).

Pre prelaska na rad po utvrđenim tačkama dnevnog reda, Odbor je jednoglasno ( 9 glasova „za“), bez primedbi, usvojio zapisnik sa 106. sednice Odbora.

Odbor je jednoglasno ( 9 glasova „za“) odlučio da, u skladu sa članom 76. Poslovnika, obavi zajednički jedinstveni pretres o tačkama 2. i 3, s tim da se o svakoj tački izjasni pojedinačno.

**Prva tačka dnevnog reda: Razmatranje Predloga zakona o igrama na sreću, koji je podnela Vlada, u načelu**

Slavica Savičić, državni sekretar, obrazložila je razloge za donošenje, glavne ciljeve i nova rešenja u Predlogu zakona o igrama na sreću. Rekla je da je na teritoriji Republike Srbije prisutan konstantan rast tržišta igara na sreću, te da je neophodno uvođenje novih zakonskih rešenja usaglašenih sa postojećim evropskim, odnosno međunarodnim standardima. Time bi se stvorio adekvatan pravni okriv za uspostavljanje naprednijeg sistema i postupka nadzora i omogućilo praćenje ostvarenog prometa priređivača elektronskim putem u realnom vremenu. Takođe, predviđena su i nova zakonska rešenja koja uređuju oblast priređivanja nagradnih igara u robi i uslugama, koja prate zahteve privrede i imaju za posledicu porast prihoda u budžetu Republike Srbije. Pored toga, donošenjem novog zakona u oblasti igara na sreću stvaraju se neophodni uslovi za efikasnije prikupljanje budžetskih prihoda i smanjenje sive ekonomije, povećanje stepena društvene odgovornosti priređivača igara na sreću, povećanje pravne i ekonomske sigurnosti, unapređenje zakonskog okvira za borbu protiv pranja novca i finansiranja terorizma, kao i usaglašavanje sa Zakonom o inspekcijskom nadzoru i Zakonom o opštem upravnom postupku i preciziranje i detaljnije definisanje zakonskih instituta i pojmova u ovoj oblasti.

Predsednik Odbora dr Aleksandra Tomić obavestila je članove Odbora da je sa predstavnicima Nacionalne organizacije osoba sa invaliditetom održala sastanak povodom primedbi ove organizacije na predloženi zakon o igrama na sreću. Njihovi zahtevi su bili da se Predlog zakona dopuni, te da se njime obavezno utvrdi da se deo sredstava koji su prihod budžeta Republike Srbije u iznosu od 40% koristi se za finansiranje Crvenog krsta Srbije, organizacija osoba sa invaliditetom i drugih udruženja čiji je cilj unapređenje socijalno – ekonomskog i društvenog položaja osoba sa invaliditetom i drugih lica u stanju socijalne potrebe, ustanova socijalne zaštite, sporta i omladine, lokalne samouprave i lečenje retkih bolesti, kao i da se tako utvrđena namenska sredstva raspoređuju u iznosu od po 19% za svaku od navedenih kategorija, osim za finansiranje lečenja retkih bolesti gde bi se opredelilo 5 odsto. U tom smislu Vlada je dostavila amandmane na članove 5. i 11. Predloga zakona, kojima se dopunjuje Predlog zakona o igrama na sreću u skladu sa zahtevima Nacionalne organizacije osoba sa invaliditetom.

Odbor je, na osnovu člana 156. stav 3. Poslovnika Narodne Skupštine, jednoglasno (devet glasova „za“) odlučio da podnese sledeći

IZVEŠTAJ

Odbor je, u skladu sa članom 155. stav 3. Poslovnika Narodne skupštine, odlučio da predloži Narodnoj skupštini da prihvati Predlog zakona o igrama na sreću, u načelu, sa amandmanima koje je Vlada podnela na član 5. i 11. Predloga zakona.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Druga i treća tačka dnevnog reda - zajednički jedinstveni pretres: Razmatranje Predloga zakona o potvrđivanju Ugovora o zajmu (Program za otpornost na klimatske promene i navodnjavanje u Srbiji – faza I) između Republike Srbije i Evropske banke za obnovu i razvoj, koji je podnela Vlada i Predloga zakona o potvrđivanju Konvencije o međunarodnom ostvarivanju izdržavanja dece i drugih članova porodice, koji je podnela Vlada**

Ana Tripović, v.d. direktor Uprave, rekla je da su razlozi za potvrđivanje Ugovora o zajmu između Republike Srbije i Evropske banke za obnovu i razvoj, potpisanog 20. decembra 2019. godine u Beogradu, sadržani su u činjenici da je Evropska banka za obnovu i razvoj odobrila zajam od 15 miliona evra Republici Srbiji, kao zajmoprimcu kredita radi realizacije Projekta jačanja infrastrukture za navodnjavanje u Republici Srbiji, koje se odnosi na Program za otpornost na klimatske promene i navodnjavanje u Srbiji - faza I. Ovaj program uključuje finansiranje izgradnje i rehabilitacije kritične infrastrukture za navodnjavanje u području istočne Srbije (opština Negotin), centralne Srbije (opština Svilajnac) i AP Vojvodine. Ovaj program će povećati mogućnosti navodnjavanja i unaprediti ekonomske prilike za stanovnike manje razvijenih regiona u Srbiji. Jedan od očekivanih rezultata navodnjavanja je i rast prinosa i, u kombinaciji sa upotrebom kvalitetnijih useva, povećanje godišnjeg prihoda gazdinstava u dve opštine. Važan deo programa je i saradnja Banke sa Vladom Republike Srbije na izradi Strategije za navodnjavanje, sa akcionim planom za njeno sprovođenje.

Slavica Savičić, državni sekretar, rekla je da se usvajanjem ovog predloga zakona omogućava primena Konvencije o međunarodnom ostvarivanju izdržavanja dece i drutih članova porodice - Haške konvencije, zaključene 2007. godine, pod okriljem Haške konferencije za međunarodno privatno pravo. Međunarodno ostvarivanje izdržavanja kod nas je do sada bilo regulisano Konvencijom Ujedinjenih nacija o ostvarivanju alimentacionih zahteva u inostranstvu – Njujorška konvencija iz 1956. godine. Haškom konvencijom obezbeđuje se sveobuhvatni sistem saradnje između organa država ugovornica primenom standardizovanih dokumenata i unifikacijom uslova za priznanje i izvršenje odluka; određuju se precizni i razumni rokovi za postupanje, kao i jedinstven centralni organ koji prima i šalje zahteve.

Odbor je, na osnovu člana 156. stav 3. Poslovnika Narodne Skupštine, jednoglasno (devet glasova „za“) odlučio da podnese sledeće izveštaje:

1. **tačka dnevnog reda**

IZVEŠTAJ

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o zajmu (Program za otpornost na klimatske promene i navodnjavanje u Srbiji – faza I ) između Republike Srbije i Evropske banke za obnovu i razvoj.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

1. **tačka dnevnog reda**

IZVEŠTAJ

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Konvencije o međunarodnom ostvarivanju izdržavanja dece i drugih članova porodice.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 9,45 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić